Trine Bramsen (S), 2014-04-01:
Tak for det.
Hvis man vil bo og leve i Danmark, skal man overholde de spilleregler, der gælder.
Det er, uagtet hvilken religion eller etnisk baggrund man har, og det gælder, uanset hvor i landet man er født og hvilke forældre man har.
Danmark er ikke og Danmark bliver aldrig en lille lukket koloni eller for den sags skyld økonomi.
Danske virksomheder er afhængige af samarbejdet med udlandet og af arbejdskraft, der kommer fra udlandet.
Det er der ikke noget nyt i, for sådan har det været i flere hundrede år.
På min tidligere arbejdsplads arbejdede jeg således sammen med en mexicaner, en inder, en iraker, en tyrker, nogle fra Jylland, lidt færre fra Sjælland, og så var vi fire fra Fyns land.
Bare lige for oplysningens skyld vil jeg sige, at mange danske arbejdspladser i det private erhvervsliv rent faktisk ser sådan ud.
Det gør de, fordi Danmark både er afhængig af viden udefra og af udenlandske markeder, der som oftest kræver et kendskab til sprog og kultur i andre lande.
Forslagsstillerne problematiserer antallet af indvandrere, ikke mindst ud fra en økonomisk betragtning.
Må jeg i den forbindelse ikke rette opmærksomheden mod Rockwool Fondens seneste tal, i øvrigt et talmateriale, som forslagsstillerne selv ofte ynder at bruge her i debatten.
Tallene viser, at der i 2050 vil være et nettobidrag på 3,1 mia. kr. som følge af indvandringen.
Betyder det, at vi ikke skal fokusere på integration?
Bestemt ikke!
Det er jo derfor, regeringen har sat en lang række af initiativer i gang, der skal rette op på de negative tendenser, vi så i 00'erne; eksempelvis så vi, hvordan kriminaliteten blandt unge bare steg og steg.
Jeg var bekymret over den tidligere regerings arbejde for integration, og det er derfor, vi i regeringen har styrket indsatsen massivt.
Vi har strammet op der, hvor der var store problemer og store huller, vi har givet kommunerne helt nye redskaber til at løse de integrationsudfordringer, der er.
Vi arbejder målrettet på en integrationsindsats, der rent faktisk virker, og vi er langtfra færdige med det arbejde.
Men de langsigtede konsekvenser af indvandringen er ikke en deroute for dansk økonomi, for dansk kultur eller for dansk velfærd.
Det er en udvikling, der følger en stadig mere globaliseret verden, hvor vi ikke som land kan lukke os om os selv.
Vi Socialdemokrater holder skarpt og nøje øje med indvandringen i Danmark, og vi tager de fornødne initiativer som følge heraf.
Med de ord skal jeg på vegne af Enhedslisten, SF, Radikale Venstre og Socialdemokraterne fremsætte følgende:
Forslag til vedtagelse: »Folketinget noterer sig, at Danmark altid har draget nytte af andre kulturers tanker, ideer og arbejdskraft, og at denne udvikling har bidraget til at skabe det solide fundament, som Danmark står på i dag.
Folketinget konstaterer, at Danmark også i fremtiden vil blive påvirket af strømninger udefra, herunder fra indvandring.
Folketinget skal derfor opfordre regeringen til at fortsætte den målrettede integrationsindsats, der skal bidrage til, at alle, som bor og opholder sig i Danmark, uanset religion og etnisk baggrund bliver deltagende og ydende medborgere, der kender og efterlever spillereglerne i det danske samfund, som bygger på grundlæggende værdier som demokrati, ligestilling, solidaritet og fællesskab.«
Jeg skal hilse fra Det Radikale Venstre og sige, at de bakker op.